《喜汪叔野见过》
宋代·谢薖

大汪权奇汗血驹，小汪连翩鸑鷟雏。垂头未遇伯乐顾，览辉将下朝阳梧。

岂知青衫埋朽壤，更令斑鬓困泥涂。喜君翩翩过我庐，握手借问今何如。

若云难遂白发志，朅来翻作青衿徒。急呼欢伯置座侧，解颜谈笑聊相娱。

语及阿兄平日事，往往屑涕长欷歔。怪君长不满六尺，高谭似是胆满躯。

且宽是事饮此醑，逢人但作巩嗫嚅。苦留君住骑勿驱，明朝酒尽为君酤。

更阑月落起浩叹，四面宿鸟鸣相呼。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。